**Alsónemesapáti Község Önkormányzata Képviselő-testületének 2/2019. (I.24.) önkormányzati rendelete**

**Alsónemesapáti községben történő letelepedés támogatásáról**

Alsónemesapáti Község Önkormányzatának Képviselő-testülete Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, Magyarország Alaptörvénye 32. cikk (1) bekezdés a) pontjában és Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontjában meghatározott feladatkörében eljárva a következőket rendeli el:

**1. §** Jelen rendelet hatálya kiterjed azokra a magyar állampolgárokra és az Európai Unió tagállamainak állampolgáraira, akik Alsónemesapáti község közigazgatási területén lakóingatlan vásárlásához vagy építéséhez kívánják az e rendeletben szabályozott támogatást felhasználni.

**2. §** (1) Jelen rendelet hatálya alá tartozó személyeknek a település mindenkori költségvetési rendeletében meghatározott keretösszeg erejéig vissza nem térítendő önkormányzati támogatás (a továbbiakban: lakáscélú támogatás) nyújtható

a) lakásépítéshez,

b) új vagy használt lakás vásárlásához.

(2) E rendelet alkalmazásában lakás: a helyi adóról szóló törvény alapján annak minősülő ingatlan.

**3. §** (1) Lakáscélú támogatásban részesíthető az a rendelet hatálya alá tartozó, szociálisan rászoruló, nagykorú természetes személy, akinek családjában az egy főre jutó jövedelem nem haladja meg 200 000,-Ft/hó összeget, és vállalja, hogy legkésőbb a támogatási szerződés megkötéséig Alsónemesapáti lakcímet létesít, s azt legalább tíz évig fenntartja.

(2) Közös tulajdon szerzése esetében a lakáscélú támogatás akkor adható, ha mindegyik tulajdonszerző megfelel a jelen rendeletben meghatározott feltételeknek.

(3) Nem adható támogatás haszonélvezettel terhelt lakás vásárlására vagy haszonélvezettel terhelt ingatlanon lakás építésére.

(4) Nem adható támogatás, ha a lakás eladója az igénylő – a Polgári Törvénykönyvről szóló törvény meghatározása szerinti – hozzátartozója.

**4. §** (1) A lakáscélú támogatás iránti kérelmet az 1. melléklet szerinti formanyomtatványon kell benyújtani az önkormányzat hivatalához. A kérelem benyújtása illeték- és költségmentes.

(2) A kérelemhez mellékelni kell:

a) az igénylő személyi adatait, állandó lakóhelyét, tartózkodási helyét igazoló okmányok másolatait,

b) a kérelmezővel egy háztartásban élő gyermekek születési anyakönyvi kivonatának vagy személyi igazolványának másolatát,

c) lakás vásárlása esetén az arra jogosult által készített adásvételi szerződést és 30 napnál nem régebbi hiteles tulajdoni lap másolatot, melyen széljegyként szerepel a tulajdonjog fenntartással történt eladás tényének feljegyzése vagy a tulajdonjog bejegyzésére irányuló eljárás függőben tartása iránti kérelem,

d) lakás építése esetén jogerős építési engedélyt és 30 napnál nem régebbi hiteles tulajdoni lap másolatot, továbbá költségvetést az önerő, a pénzintézeti hitel, az esetleges lakásépítési kedvezmények és az önkormányzati támogatás feltüntetésével.

(3) A polgármester a beérkezett kérelmeket megvizsgálja és amennyiben a kérelmet hiányosan nyújtották be, a kérelem beérkezését követően, határidő kitűzésével a kérelmezőt hiánypótlásra hívja fel.

(4) A kérelmezőnek a hiánypótlási felhívás kézbesítésétől számított 8 napon belül van lehetősége a hiányosságok pótlására.

(5) A képviselő-testület az alaki és tartalmi szempontból hiánytalan kérelem benyújtását követő képviselő-testületi ülésén dönt a támogatás odaítéléséről vagy a kérelem elutasításáról.

**5. §** (1) A vissza nem térítendő lakáscélú támogatás összege egy lakás tekintetében 150 000,-Ft,. Az összeg kiegészül együttköltöző, eltartott gyermekenként 150 000,-Ft –al, de legfeljebb 450 000,-Ft-al, azzal, hogy a gyermekek után járó összegből 50 000,-Ft akkor fizethető ki ha a gyermek a helyi óvodába járás után (feltéve, hogy a támogatás utáni időszakra esik) legalább az általános iskola hatodik osztályát a helyi általános iskolába fejezi be.

(2) A lakáscélú támogatás biztosítékaként Alsónemesapáti Község Önkormányzata javára a megvásárolt lakás vagy a lakásépítéssel érintett ingatlan terhére 10 évi időtartamra jelzálogjogot kell az ingatlan-nyilvántartásba bejegyezni. A bejegyzés és a rendeletben meghatározott időtartam elteltét követő törlés teljes költsége a támogatottat terheli.

(3) A lakáscélú támogatás összegét az önkormányzat a támogatási szerződés megkötését követő 30 napon belül átutalja a támogatott folyószámlájára.

**6. §** (1) Az önkormányzat nevében a támogatási szerződést a polgármester köti meg az önkormányzat hivatalának pénzügyi ellenjegyzésre jogosult köztisztviselője ellenjegyzésével.

(2) A támogatási szerződésnek tartalmaznia kell a lakáscélú támogatás formáját, mértékét, folyósításának módját, a felhasználás célját. A szerződésnek tartalmaznia kell továbbá az önkormányzat javára bejegyzésre kerülő jelzálogjognak az ingatlan-nyilvántartásba történő bejegyzéséhez való hozzájárulást, valamint a szerződésszegés eseteit és a következményeire való felhívást.

(3) Amennyiben a lakáscélú támogatásban részesítendő fél nem a saját tulajdonában álló ingatlanon kíván lakóingatlant építeni, a támogatási szerződés csak akkor köthető meg, ha az ingatlan tulajdonosa feltétlenül és visszavonhatatlanul hozzájárul az önkormányzat javára bejegyzésre kerülő jelzálogjognak az ingatlan-nyilvántartásba történő bejegyzéséhez. A beleegyező nyilatkozat a támogatási szerződés mellékletét képezi.

(4) A támogatott köteles lakás vásárlása esetén lakásbiztosítást, lakás építése esetén építési- és szerelésbiztosítást, a használatbavételi engedély megszerzését követően pedig lakásbiztosítást kötni.

**7. §** (1) A támogatásban részesített fél szerződésszegést követ el amennyiben

a) a támogatót valótlan tények közlésével, adatok elhallgatásával vagy más módon megtéveszti,

b) a támogatás összegét a szerződésben rögzített céltól eltérően használja fel,

c) lakás építése esetében négy éven belül építési kötelezettségének önhibájából nem tesz eleget, használatbavételi engedélyt nem szerez, vagy lakás vásárlása esetén egy éven belül a lakás tulajdonjogát önhibájából nem szerzi meg,

d) a támogatási szerződés megkötésétől számított 10 éven belül a lakást bérbeadással vagy használatba adással hasznosítja,

e) a támogatási szerződés megkötésétől számított 10 éven belül életvitelszerűen nem Alsónemesapáti községben él, kivéve, ha felsőfokú tanulmányait nappali tagozaton végzi vagy tartós kiküldetésben külföldön tartózkodik,

f) a támogatási szerződés megkötésétől számított 60 napon belül nem igazolja a támogató felé a rendeletben előírt lakás- vagy építési- és szerelésbiztosítás megkötésének tényét.

(2) Szerződésszegés esetén a szerződést az önkormányzat nevében a polgármester felmondja és a szerződésszegő félnek a vissza nem térítendő támogatás teljes összegét és annak kamatait egy összegben, a szerződés felmondásától számított 30 napon belül vissza kell fizetnie Alsónemesapáti Község Önkormányzata költségvetési elszámolási számlájára.

**8. §** (1) Nem kell a lakáscélú támogatást visszafizetni, ha a lakást

a) azért idegenítik el, mert építéssel vagy vásárlással jogos lakásigényüket kielégítő másik lakóingatlant kívánnak Alsónemesapáti község közigazgatási területén szerezni, vagy

b) házasság felbontása esetén a vagyonközösség megszüntetése érdekében idegenítik el és a korábbi házastársak valamelyike építéssel vagy vásárlással másik, Alsónemesapáti község közigazgatási területén fekvő lakóingatlant szerez.

(2) A (1) bekezdés eseteiben a jelzálogjog és az elidegenítési és terhelési tilalom az eredeti időtartam lejártáig az új ingatlanra átvezetésre kerül.

**9. §** (1) Jelen rendelet a kihirdetését követő napon lép hatályba és rendelkezéseit a folyamatban lévő ügyekre is alkalmazni kell.

(2) A rendelet hatálybalépésével egyidejűleg Alsónemesapáti Község Önkormányzata Képviselő-testületének a fiatalok első lakáshoz jutásának, Alsónemesapáti községben történő letelepedésének önkormányzati támogatásáról szóló 9/1995. (V.08.) önkormányzati rendelete hatályát veszti.

Alsónemesapáti, 2019. január 23.

Pereszteginé Cziráki Katalin Szita Gabriella

polgármester jegyző

Záradék:

A rendelet Alsónemesapáti Község Önkormányzatának hirdetőtábláján 2019. január 24. napján kihirdetésre került.

*Dr.Nagy Kolozsvári Előd aljegyző*